ტოსკანა-ემილიის აპენინები
ტოსკანა-ემილიის აპენინები (იტალ. Appennino tosco-emiliano) — ქედი იტალიაში. აპენინების ჩრდილოეთი ნაწილი, რომელიც შემოსაზღვრულია ლაჩიზისა და ბოკა-ტრაბარიის უღელტეხილებით. სიგრძე 215 კმ, სიმაღლე 2165 მ (მთა ჩიმონე). მწვერვალები უმთავრესად აგებულია კირქვებით, კალთები — ქვიშაქვებით, ფიქლებითა, და კონგლომერატებით. შედგება კულისისებრი ქედებისაგან, რომელთაც ჩრდილო-აღმოსავლეთით დამრეცი კალთები აქვთ, სამხრეთ-დასავლეთით — ციცაბო. კალთები შემოსილია შერეული და ფართოფოთლოვანი ტყით.